LT Europos Sąjungos oficialusis leidinys C 299/13

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 299/06

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„ANTEQUERA“

EB Nr.: ES-PDO-0105-0327-06.09.2011

SGN ( ) SKVN ( X )

1. Keičiamos produkto specifikacijos dalys

—  Produkto pavadinimas — ☒ Produkto aprašymas —  Geografinė vietovė — ☒ Kilmės įrodymas — ☒ Gamybos būdas —  Ryšys su geografine vietove — ☒ Ženklinimas etiketėmis — ☒ Nacionaliniai reikalavimai — ☒ Kita (kontrolė)

2. Pakeitimo (-ų) tipas

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio nereikia keisti paskelbto bendrojo dokumento (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

3.1. B punkto „Produkto aprašymas“ pakeitimai

B.1. Apibrėžtis

— 1 dalis išdėstoma taip: „Iš alyvmedžio (Olea Europaea L.) Hojiblanca veislės vaisiaus išgaunamas ypač grynas alyvuogių aliejus, kuriame gali būti panaudotos kitų retesnių veislių, tokių kaip Picual arba Marteño, Arbequina, Picudo, Lechin de Sevilla arba Zorzaleño, Gordal de Archidona, Verdial de Vélez Málaga ir Verdial de Huévar alyvuogės, naudojant tik fizinius ar mechaninius būdus ir tik tokioje temperatūroje, kurioje nesikeičia natūrali cheminė aliejaus sudėtis, kad būtų išlaikomas pradinio vaisiaus skonis, aromatas ir charakteristikos.“

B.3. Aliejaus fizikinės ir cheminės bei juslinės savybės

— Sakinyje „Antequera aliejaus juslinės savybės turės būti tokios:“ žodis „turės“ pakeičiamas žodžiu „turi“. Pagrindimas: padaryta klaida; prieš SKVN registraciją yra parengtas tyrimas, kuriame nustatytos juslinės savybės. Tekstas pakeičiamas tam, kad būtų aiškesnis.

— Pastraipos paskutinė dalis, prasidedanti fraze „Aliejus, kuriam suteikta „Antequera“ saugoma kilmės vietos nuoroda, būtinai turi …“, ir parametrų lentelė pakeičiamos taip: „Aliejus, kuriam suteikta „Antequera“ saugoma kilmės vietos nuoroda, būtinai turi būti ypač grynas alyvuogių aliejus, atitinkantis toliau nurodytas specifikacijas. Fizikiniai ir cheminiai parametrai Rūgštingumas (%) ne daugiau kaip 0,3 Peroksido rodiklis (mekv. deguonies aliejaus kilograme) ne daugiau kaip 10 K270 (absorbavimas 270 nm) ne daugiau kaip 0,15

Juslinės charakteristikos Juslinis „vaisių“ pojūčio medianos vertinimas ne mažiau kaip 4 Juslinis trūkumų medianos vertinimas lygus 0“ Pagrindimas: nustatomos tik vieno aliejaus tipo specifikacijos, panaikinant „švelnų“ ir „stiprų“ tipus. Aukštesnės kokybės fizikinės ir cheminės bei juslinės savybės, kuriomis apibūdinamas „Antequera“ ypač grynas alyvuogių aliejus, išlaikomos, nes tai aliejaus tipas, kurį nurodo veiklos vykdytojai, siekdami gauti Reguliavimo tarybos sertifikatą nuo tada, kai „Antequera“ aliejui suteikta SKVN. Taip pat pritaikomos galiojančios alyvuogių aliejaus ženklinimo etiketėmis taisyklės. Vaisių pojūčio intensyvumas suderintas su galiojančiu reglamentu, t. y. Reglamentu (EEB) Nr. 2568/91 su vėlesniais pakeitimais. Drėgmės ir nešvarumų kiekio bandymai panaikinami, nes tai yra filtravimo proceso parametrai, tiesiogiai nesusiję su aliejaus kokybe. Todėl jie nėra būtini aliejui priskiriant SKVN.

3.2. D punkto „Dokumentai, kuriais įrodoma, kad produktas kilęs iš regiono“ pakeitimai

— Išbraukiamos šios dalys: „Auginimo būdus registruotose alyvmedžių giraitėse turi būti patvirtinusi Reguliavimo taryba“. Pagrindimas: visi reikalavimai, kuriuos taryba norėtų taikyti sertifikuotiems veiklos vykdytojams (ypač auginimo būdai), turi būti nurodyti specifikacijose. D punkto 3 dalis: „ir prižiūrint Reguliavimo tarybos įgaliotiems inspektoriams“. Pagrindimas: neatitinka UNE EN-45011 standarto. „Visų pirma vykdomi toliau nurodyti tikrinimai. Reguliavimo taryba vykdo patikras, tikrinimus ir analizes, siekdama patvirtinti sertifikuojamo aliejaus atitiktį. Ji ypač vykdo šias patikras: 1) nustato sklypų, kurie turi būti auginimo vietovėje ir įtraukti į Reguliavimo tarybos registrą, vietą ir juos identifikuoja; 2) tikrina derliaus nurinkimo procesą (galima naudoti tik tiesiogiai nuo medžių nuskintas alyvuoges); 3) tikrina alyvuogių būseną, imdama mėginius, kad nustatytų drėgmę, aliejaus kiekį ir rūgštingumą; 4) atlikdama patikrinimus laboratorijoje, tikrina aliejaus savybes; 5) analizės visada turi būti vykdomos laboratorijose, kurios atitinka standartą ISO 17025; 6) apžiūri įrenginius, kurie turi būti užregistruoti, būti nustatytoje vietovėje ir atitikti kokybės vadove nustatytas specifikacijas; 7) užbaigusi analizes, laboratorija siunčia rezultatus Reguliavimo tarybai, kad juos būtų galima vėliau įvertinti. Šiose ataskaitose turi būti fizikinių ir cheminių bei juslinių analizių rezultatai. Sertifikavimo procesas vykdomas taip: tam, kad būtų galima sertifikuoti siuntą, Reguliavimo taryba tiria apžiūros rezultatus (apžiūros ataskaitą, fizikinės ir cheminės analizės ataskaitą bei juslinės analizės ataskaitą), kad nuspręstų, ar suteikti sertifikatą. Šiame dokumente negali būti jokių registruoto asmens identifikavimo duomenų. Suteikus sertifikatą, aliejus turi būti išpilstomas kontroliuojant Reguliavimo tarybai.“ Pagrindimas: neatitinka UNE EN-45011 standarto. Metodo apibūdinimas pateiktas anksčiau, apibūdinant produktą.

— Specifikacijos papildomos: Į dalį „Išpilstymo įmonei Reguliavimo tarybos suteiktų kontretikečių skaičius priklauso nuo aliejaus tūrio ir pakuočių, kuriose produktas bus pardavinėjamas, talpos“ įterpiami šie žodžiai: „arba ant kurių bus leidžiama naudoti ženklą“. Pagrindimas: šitaip išvengiama nesuderinamumo su Ženklų įstatymu (2001 m. gruodžio 7 d. Įstatymu Nr. 17/2001).

3.3. E punkto „Produkto gamybos būdo aprašymas“ pakeitimai

— Punkto pavadinimas iš dalies keičiamas jį pritaikant prie Reglamento (ES) Nr. 1151/2012 nuostatų.

— E punkto b papunktis „Tręšimas“. Dalyje „Taip pat tręšiama ir per lapus, naudojant tokius kompleksus kaip paprastų tirpių trąšų mišiniai arba oligoelementais ir aminorūgščių produktais papildytus kompleksus“ įterpiama ši frazė: „… kai atliekant apžiūrą arba lapijos cheminių medžiagų matavimus nustatoma, kad elemento nepakanka“. Pagrindimas: nustatytos situacijos, kuriomis tręšiama per lapus.

— Nebenurodomi mėnesiai (nuo vasario iki balandžio ir lapkričio mėn.), kuriais naudojamos trąšos. Pagrindimas: kadangi jau nurodyti metų laikai (pavasaris ir ruduo), mėnesių patikslinti nereikia.

— Su trąšų naudojimu susijusioje dalyje įterpiamas žodis „rudenį“. Pagrindimas: lygiaverčių sąvokų „pavasarį ir rudenį“ vartojimas.

— Išbraukiamas šis sakinys: „Vasaros pabaigoje ir rudens pradžioje (rugsėjo ir spalio mėn.) paprastai naudojama per lapus patenkanti trąša, kurią sudaro daug kalio turintys elementai. Tręšiant per lapus dažniausiai naudojamos ir augalų apsaugos priemonės“. Pagrindimas: per lapus patenkančių trąšų naudojimo laikotarpio nustatymas ne datomis, o atsižvelgiant į lapų būklę.

Augalų apsaugos produktų naudojimas

— Parazitai: išbraukiamas tekstas „Kovojant su alyvmedžių kandimis (Prays oleae), antrosios kartos alyvmedžiai vieną ar du kartus paprastai apdorojami dimetoatu, trichlorfonu ar Bacyllys thuringiensis, o trečiosios kartos alyvmedžiams naudojami du pirmieji nurodyti produktai. Kovojant su alyvmedžių musėmis (Dacus oleae), naudojamas su jauku susietas dimetoatas. Kovojant su košeniliu, dažniausiai naudojamas karbarilas arba fosmetas“ ir įterpiamas šis sakinys: „Kovojant su visomis šiomis ligomis, atliekami būtini apdorojimo veiksmai naudojant galiojančiuose teisės aktuose leidžiamus produktus.“

— Ligos: išbraukiamas tekstas „Siekiant užkirsti kelią Cycloconium oleaginum grybo sukeliamai ir sunkesnėms ligoms, paprastai apdorojama du kartus: vieną kartą žiemos pabaigoje arba pavasario pradžioje (vasario–kovo mėn.), kitą kartą vasaros pabaigoje ir rudens pradžioje (rugsėjo–spalio mėn.) prieš prasidedant rudens lietums. Priklausomai nuo klimato sąlygų, būtina pakartoti šį apdorojimą tiek pavasarį, tiek rudenį“ ir įterpiamas šis sakinys: „Kovojant su visomis šiomis ligomis, atliekami būtini apdorojimo veiksmai naudojant galiojančiuose teisės aktuose leidžiamus produktus.“

— Piktžolės: išbraukiamas tekstas „Siekiant kontroliuoti piktžoles, taikomos mišrios sistemos „arimas tarp eilių ir herbicidų naudojimas alyvmedžių apačioje“ arba „arimas tarp eilių ir herbicidų naudojimas ant viso paviršiaus“. Paprastai piktžolės naikinamos herbicidų mišiniu, naudojamu prieš pradedant sodinti ir pradėjus augti. Diuronas, kombinuojamas su aminotriazolo glifozatu, yra dažniausiai naudojamas veikliųjų medžiagų mišinys“ ir įterpiamas šis sakinys: „Naikinant piktžoles, taikomos sistemos ir produktai, leidžiami galiojančiuose teisės aktuose.“ Pagrindimas: panaikinami visi teiginiai, susiję su augalų apsaugos produktais, naudojamais kovojant su parazitais, ligomis ir piktžolėmis, bei nurodoma, kad naikinant šiuos parazitus, ligas ir piktžoles turi būti vykdomi apdorojimo veiksmai naudojant galiojančiuose teisės aktuose nurodytus produktus.

— E punkto c papunktis „Derliaus nuėmimas ir transportavimas“ Dalis „Atsižvelgiant į oro sąlygas, derliaus nuėmimo pradžia – lapkričio vidurys, ir jis trunka iki kovo mėn. pabaigos arba net balandžio mėn. Ant žemės nenukritusių alyvuogių derlius nuimamas tiek tradiciniu rankiniu būdu jas numušant nuo medžio, tiek mechaniniu būdu purtant medžius arba taikant rankinio rinkimo sistemą. Rankinio numušimo sistema paprastai derinama su mechaninio purtymo sistema. Greta medžių išdėstytų ryšulių sistema dažniausiai taikoma renkant nuo medžių nukritusias alyvuoges. Alyvuogių, kurios lietėsi su dirvožemiu, rinkti negalima“ pakeičiama taip: „Derliaus nuėmimas prasideda lapkričio mėnesį ir trunka iki kovo mėnesio. Nuimant derlių, saugomam aliejui gaminti renkamos tik sveikos tiesiogiai nuo medžių nuskintos alyvuogės jas numušant tradiciniu rankiniu būdu, purtant ar surenkant rankiniu būdu, taip pat renkant nuo medžių nukritusias alyvuoges aplink alyvmedį taikant ryšulių sistemą“. Pagrindimas: derliaus nuėmimo laikotarpis nustatomas nepriklausomai nuo oro sąlygų. Tuo metu surenkamos aukštesnės kokybės alyvuogės. Tolesnė pastraipa performuluojama.

— Išbraukiamas šis sakinys: „Draudžiama naudoti produktus, kuriais būtų skatinamas pirmalaikis vaisių kritimas, siekiant palengvinti alyvuogių surinkimą“. Pagrindimas: šie produktai vietovėje nenaudojami, nes jie turi būti labai tiksliai dozuojami. Kadangi jie gali sukelti stiprų lapų kritimą, juos naudoti nustota.

— Frazė „Numušant naudojama …“ iš dalies pakeičiama patikslinant, kad „Numušant galima naudoti …“. Pagrindimas: teiginys iš dalies keičiamas patikslinant, kad numušant galima taikyti bet kokį specifikacijose nurodytą metodą.

— Iš dalies „Regionui būdingas ypač grynas alyvuogių aliejus, gaminamas iš sveikų, su žeme nesilietusių ir gerai sunokusių vaisių, skirtų gaminti aliejui, atitinkančiam būdingus vaisių požymius. Derliaus nuėmimo data nustatoma kasmet atsižvelgiant į klimato sąlygas“ išbraukiami šie teiginiai: „Derliaus nuėmimo data nustatoma kasmet atsižvelgiant į klimato sąlygas“ ir „ir gerai sunokusių“. Pagrindimas: derliaus nuėmimo laikotarpio pradžia, t. y. lapkričio mėn., buvo patikslinta anksčiau. Laikoma, kad nuo lapkričio mėn., kai pradedama nuimti derlių, alyvuogės yra gerai sunokusios. Be to, sunokimo lygis nėra parametras, kuriuo remiantis gaminamas kokybiškas aliejus, nes aliejaus kokybė nustatoma atliekant fizikines ir chemines bei juslines analizes.

— Į dalis „Atitikti tinkamas higienos sąlygas“ ir „Pervežant alyvuoges dėžėse, dėžės turi būti pakankamai švarios“ įterpiamas šis sakinys: „Tarp alyvuogių negali būti akmenų, purvo ar kitų pašalinių dalių.“ Pagrindimas: nustatomos higienos sąlygos, kurias turi atitikti transporto priemonės, ir alyvuogėms vežti skirtų dėžių švarumo lygis.

— Išbraukiama dėžių valymo dažnumo nuoroda (specifikacijose nurodyta, kad dėžės turi būti reguliariai valomos). Pagrindimas: dėžėms privalomas švarumo lygis nurodytas anksčiau, ir jos turi būti valomos, kai to reikia.

— E punkto d papunktis „Žaliavų priėmimas“ Dalyje „Kiemuose turi būti tinkamos valymo sistemos“ įterpiama ši frazė: „produktų, kuriems netaikoma saugoma kilmės vietos nuoroda, priėmimo linijas reikia pašalinti prieš tvarkant produktą, kuriam taikoma SKVN“. Pagrindimas: nustatoma kiemų valymo sistema.

— Sakinys „Alyvuogių laikymo sistemos turi būti valomos kasdien prieš darbo dienos pradžią ir kaskart, kai manoma, kad tai būtina“ pakeičiamas taip: „Alyvuogių laikymo sistemos turi būti valomos kaskart pasikeitus alyvuogių kokybei“. Pagrindimas: kasdien valyti nereikia, jei laikomų alyvuogių kokybė identiška (SKVN atžvilgiu).

— E punkto e papunktis „Vaisių apdorojimas. Ruošimas“ Alyvuogių valymas, plovimas ir svėrimas: išbraukiama ši pastraipa: „Nuvalius ir (arba) išplovus alyvuoges, iš priimtos siuntos imami mėginiai, skirti fizikinei ir cheminei analizei, kurią būtina įrašyti į registrą, vykdyti“. Pagrindimas: priimant alyvuoges, jos tikrinamos ir klasifikuojamos. Nebūtina atlikti kiekvienos priimtos siuntos fizikinės ir cheminės analizės, nes pagaminto aliejaus siunta bus tiriama vėliau. Smulkinimas: išbraukiamos šios dalys: „malūne vaisius gali būti laikomas nevienodai ilgai, priklausomai nuo malūno grotelių sieto dydžio“. Pagrindimas: nebūtina nustatyti alyvuogių laikymo malūne trukmės, nes šis reikalavimas nedaro poveikio produkto savybėms. „Išskirtinėmis aplinkybėmis, jei užtikrinamos higienos ir sveikatos sąlygos, gali būti leidžiama naudoti akmens girnų malūnus.“ Pagrindimas: panaikinama galimybė naudoti akmens girnų malūnus. Jų eksploatacija nutraukta ir jie nebenaudojami. Masės maišymas: specifikacijų frazėje „Maišymo trukmė priklauso nuo alyvuogių subrendimo ir veislės,“ įterpiami žodžiai „ji gali trukti nuo vienos iki trijų valandų“. Pagrindimas: nustatoma maišymo trukmė, kuri priklauso nuo maišytuvų rezervuarų skaičiaus. Viršijus šią trukmę masė perkaista ir taip pagamintas aliejus būna prastesnės kokybės. Dalyje „Vienintelis leistinas priedas – tinkamai sertifikuotas maistinis talkas. Jis naudojamas tik alyvuogėms, kuriose yra didelis vandens kiekis. Naudojant šį produktą, maišytuve turi būti įrengtas talko dozatorius. Didžiausia leistina dozė yra 2,5 %“ išbraukiamas šis sakinys: „Jis naudojamas tik alyvuogėms, kuriose yra didelis vandens kiekis“. Pagrindimas: naudojant netinkamas talko dozes pakinta riebumas, nes sugėręs visą vandenį talkas ima sugerti aliejų. Talko naudojimas nedaro poveikio produkto savybėms. Fazių atskyrimas: išbraukiama ši pastraipa: „Tradicinė presų sistema leidžiama tik jei ja užtikrinamos pakankamos higienos, sanitarinės ir technologinės sąlygos pagaminti aliejų, atitinkantį „Antequera“ saugomos kilmės vietos nuorodos savybes“. Pagrindimas: panaikinama galimybė naudoti tradicinę presų sistemą. Vietovėje ši sistema nebenaudojama. Kietųjų ir skystųjų fazių atskyrimas centrifuguojant nepertraukiamai: Į specifikacijų dalį „Įpurškiamo ir įpilamo vandens tinkamumo gerti ir temperatūros kontrolė. Į nusodintuvus įpilamo vandens temperatūra yra ne aukštesnė nei 35 °C“ įterpiama ši frazė: „turi užtikrinti, kad aliejaus temperatūra nusodintuvuose“. Pagrindimas: reikia užtikrinti, kad aliejaus temperatūra būtų ne aukštesnė nei 35 °C, nes priešingu atveju dėl garavimo gali būti prarastos teigiamos savybės; todėl vandens temperatūra turi būti ne aukštesnė nei 35 °C vykstant šilumos mainams. Yra sistemų, kuriose negalima matuoti vandens temperatūros, nes jos uždaros. Į specifikacijų dalį „Reikia naudoti geriamąjį vandenį, kurio temperatūra negali būti aukštesnė nei 35 °C, o temperatūros gradientas turi būti teigiamas nuo maišytuvo iki vertikalios centrifugos“ įterpiamas šis sakinys: „Jei neįmanoma išmatuoti vandens temperatūros, aliejaus temperatūra negali būti aukštesnė nei 35 °C“. Pagrindimas: ne visada įmanoma išmatuoti vandens temperatūrą uždarose sistemose, bet ją galima kontroliuoti pagal aliejaus temperatūrą. Sakinys „Vertikalių centrifugų elementai valomi reguliariai“ pakeičiamas taip: „Vertikalių centrifugų elementai valomi kaskart pasikeitus aliejaus kokybei ir prieš naujų prekybos metų pradžią.“ Pagrindimas: nustatomas vertikalių centrifugų elementų valymo dažnumas. Sakinyje „Išpilti iš vertikalios centrifugos pirmą kartą aliejus rūšiuojamas degustuojant ir analizuojant jo rūgštingumą, kad siuntos būtų vientisos“ žodis „rūšiuojamas“ pakeičiamas žodžiais „gali būti rūšiuojamas“. Pagrindimas: šiame proceso etape pirmasis rūšiavimas nebūtinas, nes galutinei siuntai saugoma kilmės vietos nuoroda suteikiama atlikus fizikinę ir cheminę bei juslinę analizę. Todėl šis pirmasis rūšiavimas yra neprivalomas. Dekantavimas: Iš dalies „Tinkama dekantavimo talpa, ne trumpesnis nei šešių valandų centrifugavimas ir 36 valandų gravitacinis dekantavimas“ išbraukiami žodžiai „šešių valandų centrifugavimas ir“. Pagrindimas: dekantuojama tik gravitaciniu, o ne centrifugavimo būdu (aliejus jau buvo centrifuguotas), nes ši technika yra ne tokia agresyvi ir ją taikant galima išlaikyti produkto savybes. Sakinyje „Dekantavimo kameros temperatūra turi būti apie 20 °C“ žodžiai „turi būti apie 20 °C“ pakeičiami žodžiais „negali būti aukštesnė nei 25 °C“. Pagrindimas: tiksliai nustatoma dekantavimo kameros temperatūra, kad aliejus būtų gerai išlaikomas. Sakinys „Pageidautina gravitaciniu būdu perpilti aliejų iš vertikalios centrifugos į indus“ pakeičiamas taip: „Aliejus gravitaciniu būdu perpilamas iš centrifugos į dekantavimo indus arba tiesiogiai į tarpinius rezervuarus“. Pagrindimas: išbraukiamas dviprasmiškas žodis „pageidautina“ ir nustatomas aliejaus perpylimo būdas. Sakinyje „Dekantavimo indai turi būti suprojektuoti taip, kad juos būtų galima efektyviai valyti reguliariai ištuštinant šiam tikslui skirta sklende“ žodis „reguliariai“ pakeičiamas žodžiu „kasdien“. Pagrindimas: nustatomas indų valymo dažnumas. Sakinyje „Dekantavimo indai ar nusodintuvai turi būti gaminami iš intertinės medžiagos, pageidautina, iš nerūdijančiojo plieno“ žodžiai „pageidautina, iš nerūdijančiojo plieno“ pakeičiami žodžiais „tinkančios maisto produktams“. Pagrindimas: patikslinamas naudojamos medžiagos tipas. Ji turi tikti maisto produktams; gali būti naudojamas ne tik nerūdijantysis plienas, bet ir kitos medžiagos. Išbraukiama ši sąlyga: „Dekantavimo kameros atskyrimas nuo kitų aliejaus malūno priestatų“. Pagrindimas: nusodintuvai turi būti uždaryti, todėl atskyrimas nebūtinas. Laikymas rūsio rezervuaruose iki išpilstymo Dalyje „Rūsio rezervuarai turi būti visiškai uždaryti, juose turi būti sistemos, kuriomis galima tinkamai išvalyti rezervuarą, taip pat periodinio drenažo sistema ir mėginių ėmimo prietaisas“ žodžiai „sistemos, kuriomis“ pakeičiami žodžiais „prieiga, kad būtų“. Pagrindimas: kad būtų galima išvalyti rezervuarą, šiam tikslui turi būti numatyta prieiga, paprastai vadinama „liuku“. Į sakinį „Rūsiuose turi būti palaikoma aliejui saugoti tinkama temperatūra“ įterpiami žodžiai „ne aukštesnė nei 25 °C“. Pagrindimas: tiksliai nustatoma rūsių temperatūra, kad būtų tinkamai saugomas aliejus.

— E punkto f papunktis „Neišpilstytų produktų vežimas ir pakavimas“ Į nuostatą, susijusią su nefasuoto aliejaus vežimu, įterpiami žodžiai „su maisto produktais naudoti skirto plastiko“. Išbraukiamos šios dalys: „Nefasuotą aliejų, kuriam suteikta saugoma kilmės vietos nuoroda „Antequera“, vežti leidžiama tik kilmės vietos nuorodos geografinėje vietovėje, kad būtų galima užtikrinti produkto atsekamumą ir kilmę. Aliejus išpilstomas tik į registrą įtrauktų išpilstymo įmonių įrenginiuose, esančiuose auginimo vietovės teritorijoje, kad būtų galima užtikrinti produkto atsekamumą ir kilmę. Reikalavimas išpilstyti aliejų gamybos vietoje yra aiškiai skirtas produkto kokybei ir autentiškumui bei kilmės vietos nuorodos reputacijai, už kurią naudą gaunantys asmenys yra visiškai ir kolektyviai atsakingi, apsaugoti. Nėra jokios abejonės, kad auginimo vietovėje atliekami tikrinimai, už kuriuos atsako iš kilmės vietos nuorodos naudą gaunantys asmenys, yra kruopštūs ir sistemingi ir kad juos atlieka gerai produkto savybes išmanantys specialistai. Būtų sunku užtikrinti efektyvią produkto kokybės kontrolę, jei ji būtų atliekama ne auginimo vietovėje.“ Pagrindimas: plastikiniais maisto produktams skirtais konteineriais galima pervežti neišpilstytą aliejų, išlaikant jo kokybę.

— f punkte žodžiai „Nerūdijančiojo plieno plokštelių filtrai“ pakeičiami žodžiais „Nerūdijančiojo plieno filtravimo sistema“. Pagrindimas: plokštelių filtrų naudoti neprivaloma. Yra ir kitų filtravimo sistemų, todėl leidžiami ir kiti variantai. Vienintelis reikalavimas – jie turi būti iš nerūdijančiojo plieno.

— j punkte įterpiami žodžiai „arba, jei netaikoma, akredituotas pagal standartą EN ISO/IEC 17025“ ir „laikytis specifikacijų“. Pagrindimas: pagal standartą EN ISO/IEC 17025 „Tyrimų, bandymų ir kalibravimo laboratorijų kompetencijai keliami bendrieji reikalavimai“ akredituotos fizikinius ir cheminius tyrimus vykdančios laboratorijos ir degustatorių grupės užtikrina techninę kompetenciją ir tai, kad techniniu požiūriu bus gauti tinkami rezultatai, siekiant aliejus klasifikuoti pagal specifikacijas.

— Sakinyje „Aliejus išpilstomas į stiklinius, metalinius ar keramikinius maistui laikyti tinkančius indus“ įterpiami žodžiai „tamsius“ ir „iš maistui laikyti tinkamos medžiagos“. Pagrindimas: patikslinama, kad stiklas turi būti tamsios spalvos, kad pro jį nepatektų šviesa, be to, kad dengiamoji medžiaga turi būti tinkama maistui laikyti.

3.4. G punkto „Struktūra ir kontrolė“ pakeitimas

— Iš dalies keičiamas aprašymas ir įterpiamas šis tekstas: „Tikrinimas, ar laikomasi specifikacijų, prieš parduodant produktą atliekamas pagal Reglamentą (ES) Nr. 1151/2012. Paskirta už patikrinimus atsakinga kompetentinga įstaiga yra Dirección General de Calidad, Industrias Agroalimentaria y Producción Ecológica de la Consejería de Agricultura, Pesca y Medio Ambiente de la Junta de Andalucía C/ Tabladilla, s/n 41071 Sevilla ESPAÑA Tel. +34 955032278 Faks. +34 955032112 El. paštas: dg-ciape.sscc.capma@juntadeandalucia.es Informacija apie įstaigas, kurioms paskirta tikrinti, ar laikomasi specifikacijose pateiktų sąlygų, galima rasti adresu: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/aceite-de-oliva.html Konkrečios užduotys yra užduotys, vykdomos atliekant specifikacijų laikymosi patikrą prieš parduodant produktą.“ Pagrindimas: suderinimas su Reglamentu (ES) Nr. 1151/2012.

3.5. H punkto „Ženklinimas etiketėmis“ pakeitimas

— Sakinyje „Kiekvienos įregistruotos prekybos įmonės produktų etiketės turi būti patvirtintos kontrolės tarnybos“ žodžiai „etiketės būti patvirtintos kontrolės tarnybos“ pakeičiami žodžiais „etiketes turi tikrinti kontrolės tarnyba“. Pagrindimas: Reguliavimo taryba tikrina nuorodos logotipo naudojimą etiketėse, tačiau tarnyba jų neturi patvirtinti iš anksto, nes jos nesudaro kliūčių vidaus rinkai. Įterpiama ši frazė: „dėl nuorodos logotipo naudojimo.“ Pagrindimas: šitaip išvengiama nesuderinamumo su Ženklų įstatymu (2001 m. gruodžio 7 d. Įstatymu Nr. 17/2001).

— Sakinyje „Ant jų privalo būti užrašas Denominación de Origen „Antequera“ “ žodis „užrašas“ pakeičiamas žodžiu „teiginys“. Taip pat įterpiama ši frazė: „arba kilmės vietos nuorodos simbolis ir Sąjungos simbolis“. Pagrindimas: suderinimas su Reglamentu (ES) Nr. 1151/2012.

— Sakinyje „Ant bet kokios pakuotės, kurioje aliejus parduodamas vartotojams, turi būti garantiniai lipdukai, vienkartinės etiketės arba kontretiketės, kurias Reguliavimo taryba sunumeravo ir išdavė arba patvirtino, kad galima naudoti nuorodos ženklą“ žodžiai „patvirtino, kad galima naudoti nuorodos ženklą“ pakeičiami žodžiais „tikrina, kaip naudojamas nuorodos ženklas“. Įterpiami žodžiai „nuorodos logotipu“ ir išbraukiamas žodis „ženklu“. Pagrindimas: siekiama nurodyti tik kilmės vietos nuorodą. Reguliavimo tarybos tikrina nuorodos logotipo naudojimą, tačiau taryba jų neturi patvirtinti iš anksto, nes jos nesudaro kliūčių vidaus rinkai.

3.6. I punkto „Teisės aktuose nustatyti reikalavimai“ pakeitimai

— Pavadinime išbraukiamas žodis „nacionaliniai“. Pagrindimas: pagal Reglamentą (ES) Nr. 1151/2012 teisės aktuose pateikti reikalavimai, darantys įtaką produktui ar jo kokybei, priklauso nacionalinei ir Bendrijos kompetencijai.

— Atnaujinami produktui taikytini teisės aktai.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„ANTEQUERA“

EB Nr.: ES-PDO-0105-0327-06.09.2011

SGN ( ) SKVN ( X )

1. Pavadinimas

„Antequera“

2. Valstybė narė ar trečioji šalis

Ispanija

3. Žemės ūkio produkto ar maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kuriam taikomas 1 punkte nurodytas pavadinimas, aprašymas

Iš alyvmedžio (Olea Europea L.) vaisiaus gaunamas ypač grynas alyvuogių aliejus gaminamas tik fiziniais ar mechaniniais būdais, temperatūroje, kurioje nesikeičia natūrali cheminė aliejaus sudėtis, kad būtų išlaikomas pradinio vaisiaus skonis, aromatas ir savybės.

Jusliniu požiūriu šis aliejus turi nuo vidutinio iki stipraus žaliųjų alyvuogių, kitų prinokusių vaisių, migdolų, bananų ir žaliųjų pašarų kvapą. Be to, jų skonis – nuo silpnai iki vidutiniškai kartaus ir aštraus – puikiai dera su šiek tiek saldžiu prieskoniu.

Aliejus, kuriam suteikta „Antequera“ saugoma kilmės vietos nuoroda, būtinai turi būti ypač grynas alyvuogių aliejus, atitinkantis toliau nurodytas specifikacijas.

Fizikiniai ir cheminiai parametrai Rūgštingumas (%) ne daugiau kaip 0,3 Peroksido rodiklis (mekv. deguonies aliejaus kilograme) ne daugiau kaip 10 K270 (absorbavimas 270 nm) ne daugiau kaip 0,15

Juslinės charakteristikos:

Juslinis „vaisių“ pojūčio medianos vertinimas ne mažiau kaip 4 Trūkumų medianos vertinimas lygus 0

3.3. Žaliavos (taikoma tik apdorotiems produktams)

Iš alyvmedžio (Olea Europea L.) Hojiblanca veislės vaisių pagamintas ypač grynas alyvuogių aliejus, kuriame gali būti panaudotos kitų retesnių veislių, tokių kaip Picual ar Marteño, Arbequina, Picudo, Lechín de Sevilla ar Zorzaleño, Gordal de Archidona, Verdial de Vélez Málaga ir Verdial de Huévar, alyvuogės.

Pagrindinė (gausiausia) veislė yra Hojiblanca, nes ji užima daugiau nei 90 % viso vietovės alyvmedžiais apsodinto ploto. Kitos veislės laikomos antrinėmis, nes vietovėje jos mažiau paplitusios. Hojiblanca ir Gordal de Archidona veislės laikomos vietinėmis (vietinės kilmės).

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Gaminant produktą naudojamos alyvuogės, gautos iš registruotų alyvmedžių giraičių, esančių auginimo vietovėje. Jos turi priklausyti leidžiamoms veislėms.

Aliejus gaminamas patvirtintuose malūnuose, esančiuose auginimo vietovėje ir atitinkančiuose nustatytas sąlygas.

Gamybos etapai yra tokie: alyvuogių valymas, plovimas ir svėrimas; masės maišymas; kietųjų ir skystųjų fazių atskyrimas nepertraukiamai centrifuguojant; skystųjų fazių atskyrimas nepertraukiamai centrifuguojant; dekantavimas ir saugojimas.

3.6. Specialios pjaustymo, trynimo, pakavimo ir kt. taisyklės

Išpilstoma į tamsaus stiklo, metalinę (padengtą maistui skirta medžiaga) ar keramikinę maistui skirtą tarą, nes joje ilgiau išsilaiko aliejaus fizikinės ir cheminės bei juslinės savybės: šios medžiagos inertiškos ir nepraleidžia šviesos, kuri greitina aliejaus oksidavimosi procesus.

3.7. Specialios ženklinimo etiketėmis taisyklės

Kalbant apie nuorodos logotipo naudojimą, Reguliavimo taryba tikrina kiekvienos registruotos įmonės naudojamas produktų etiketes. Ant jų privalo būti pateiktas teiginys „Denominación de Origen Protegida Antequera“ arba kilmės vietos nuorodos simbolis ir Sąjungos simbolis.

Ant bet kokios pakuotės, kurioje aliejus parduodamas vartotojams, turi būti garantiniai lipdukai, vienkartinės etiketės arba kontretiketės, kurias Reguliavimo taryba sunumeravo ir išdavė arba tikrina, kaip naudojamas nuorodos ženklas. Šios kontretiketės uždedamos tik registruotoje išpilstymo įmonėje taip, kad jų nebūtų galima pakartotinai panaudoti.

4. Glaustas geografinės vietovės apibūdinimas

Auginimo vietovę sudaro šios Malagos provincijos savivaldybės: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco ir Villanueva de Tapia, taip pat Kordobos provincijos Palenciana savivaldybė.

5. Ryšys su geografine vietove

5.1. Geografinės vietovės ypatumai

Auginimo vietovė yra Antekeros lomos gamtiniame regione, esančiame Andalūzijos daubų vakariniame pakraštyje. Šiaurėje ji ribojasi su Kordobos ir Sevilijos, vakaruose – su Sevilijos ir Kadiso, o rytuose – su Granados provincijomis. Pietinė gamybos vietos riba eina Penibética kalnų grandinėmis, skiriančiomis ją nuo los Montes de Málaga, las Hoyas del valle del Guadalhorce ir nuo la Serranía de Ronda. Visi šie regionai yra Malagos provincijoje.

Vietovė pasižymi išskirtinėmis geomorfologinėmis ir klimatinėmis savybėmis. Regionas apima žemą ir gana lygią vietovę, esančią 400–600 metrų aukštyje virš jūros lygio, kurią supa kalnų grandinės šiaurėje (Sierras Subbéticas) ir pietuose (Sistema Penibético), dėl kurių alyvmedžių kultūrai regione sukuriamos ypatingos mikroklimato ir dirvožemio sąlygos.

Alyvmedžių giraitės auga 450–600 metrų aukštyje virš jūros lygio, vidutinio gilumo labai molingoje dirvoje (20–70 % karbonatų). Kita vertus, kadangi į Antekeros lomą suteka aplinkiniai vandenys ir čia susiformavo skirtingo lygio upių terasos, dirvoje gausų terciarinių nuosėdų, tarp kurių yra ir viduriniojo plioceno periodo raudonojo molio, teikiančio alyvmedžiui daug kalio bei gerai sulaikančio drėgmę ir taip pagerinančio palankias augimo sąlygas, nes 90 % plotų, kuriuose auga ši kultūra, nėra drėkinami. Antekeros regione vyrauja nuosaikus ir šiltas, dėl intrabetinių Andalūzijos daubų šiek tiek kontinentinis Viduržemio jūros klimatas. Dėl to vasaros ir žiemos bei dienos ir nakties temperatūrų skirtumai yra dideli. Šalčiausio mėnesio vidutinės temperatūros (nuo sausio iki gruodžio mėn.) yra 6–9 °C. Šilčiausi mėnesiai yra liepa ir rugpjūtis, kurių vidutinės temperatūros yra 22–27 °C.

5.2. Produkto ypatumai

Ypač grynas alyvuogių aliejus, kuriam suteiktas SKVN „Antequera“, jusliniu požiūriu pasižymi žaliųjų alyvuogių skoniu, kuris gali būti nuo vidutinio iki stipraus ir kurio mediana lygi ar viršija 4. Jis pasižymi teigiamais kitų prinokusių vaisių, migdolų, bananų ir žaliųjų pašarų požymiais. Šio aliejaus skonis – nuo silpnai iki vidutiniškai kartaus ir aštraus – puikiai dera su salsvu prieskoniu. Vertinant fizikines ir chemines charakteristikas, produktas išsiskiria žemu rūgštingumu (mažesniu nei 0,3 %), mažu peroksido kiekiu (mažiau nei 10) ir maža ultravioletinių spindulių absorbcija (K270) (mažesnė nei 0,15).

Gaminio riebalų rūgščių kiekis yra itin subalansuotas. Jame nustatomas didelis oleino rūgšties kiekis (nuo 78 iki 81 %), vidutinis linolo rūgšties kiekis (nuo 5 iki 8 %), didelis mononesočiųjų ir sočiųjų riebalų rūgščių santykis (nuo 11 iki 15), taip pat vidutinis oleino ir linolo riebalų rūgščių santykis (15 ir 12), todėl šis aliejus yra švelnaus skonio.

Dėl didelio tokoferolių kiekio tai yra vidutiniškai stabilus aliejus. Taip paaiškinama, kodėl „Antequera“ aliejuje yra gausu vitamino E.

„Antequera“ aliejaus nemuilinamoje frakcijoje pabrėžtinas didelis metilsterolių kiekis, viršijantis 30 mg/100 g aliejaus.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Kadangi vietinei Hojiblanca veislei tinka Antekeros lomos vietovės molingas dirvožemis, nes medžiui iš dirvožemio reikia išgauti kalcio, ir žemyninis Viduržemio jūros klimatas, pasižymintis šaltomis ir sausomis žiemomis, iš vietinės Hojiblanca veislės alyvuogių, surinktų nuo šios vietovės alyvmedžių mėnesiais, kuriais temperatūra nėra labai aukšta, gaminamas aliejus, kuris, vertinant jo jutimines savybes, turi žaliųjų alyvuogių skonį ir kurio jutiminių savybių mediana lygi ar viršija 4. Jis taip pat pasižymi ir kitais teigiamais kitų prinokusių vaisių, migdolų, bananų ir žaliųjų pašarų požymiais, o jo skonis yra nuo silpnai iki vidutiniškai kartaus ir aštraus. Kalbant apie jų fizikines bei cheminės savybes, jis pasižymi mažu rūgštingumu (mažesniu nei 0,3), jo peroksido indeksas mažesnis nei 10, o ultravioletinių spindulių absorbcija – mažesnė nei 0,15.

Be to, geografinei vietovei būdingos žemos temperatūros žiemą pavėlina vietinės Hojiblanca veislės sunokimo laikotarpį. Dėl to pakinta aliejaus rūgštingumas: padidėja oleino rūgšties kiekis (78–81 %) ir sumažėja riebiųjų sočiųjų ir nesočiųjų rūgščių kiekiai.

Nuoroda į specifikacijos paskelbimą

(Reglamento (EB) Nr. 510/2006 5 straipsnio 7 dalis (4))

Visą pavadinimo specifikacijos tekstą galima rasti šiuo adresu:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/PliegoAntequeramodificado.pdf

arba tiesiogiai Consejería de Agricultura, Pesca y Medio Ambiente de la Junta de Andalucía interneto svetainėje (http://www.juntadeandalucia.es/agriculturaypesca/portal), sekant šiomis rubrikomis: „Industrias Agroalimentarias“/„Calidad y Promoción“/„Denominaciones de Calidad“/„Aceite de oliva virgen extra“. Specifikaciją galima rasti skyrelyje „Denominaciones de calidad“.

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Pakeistas Reglamentu (ES) Nr. 1151/2012.

(4) Žr. 3 išnašą.